Covid-19-samevatting: Een vas oor fopnuus op sosiale media | Maroela Media
Een persoon in Kaapstad is in hegtenis geneem nadat hy na bewering fopnuus oor die nuwe koronavirus (Covid-19) op sosiale media versprei het.
Genl. Bheki Cele, minister van polisie, het Saterdag gesê die persoon het op sosiale media uitgevaar en gesê daar bestaan nie iets soos die koronavirus nie, waarna hy in hegtenis geneem is.
Die minister het gewaarsku dat nog inhegtenisnemings gaan volg sou Suid-Afrikaners fopnuus oor die virus op sosiale media versprei.
Eerste sterfte in Nieu-Seeland
Nieu-Seeland het intussen sy eerste sterfte aangemeld. Die vrou wat dood is, was van die Suid-Eiland.
Luidens inligting was sy in haar 70's en het sy 'n onderliggende mediese toestand gehad. Sy het onlangs longontsteking opgedoen waarna sy in 'n hospitaal opgeneem is.
Nieu-Seeland het Sondag 63 nuwe gevalle Covid-19 aangemeld. Volgens die wêreldbarometer Worldometer het die land nou altesaam 514 gevalle van die nuwe koronavirus. Die land is op dag vier van 'n algehele landwye afsondering.
Scott Morrison (Foto: Peter Parks/AP)
Beperkings in Australië
Scott Morrison, die Australiese eerste minister, het streng regulasies ingestel in 'n poging om die verspreiding van Covid-19 in die land hok te slaan. Australië het in dié stadium reeds 3 969 bevestigde gevalle en 16 sterftes aangekondig.
Die regulasies sluit in dat niemand hul huise mag verlaat behalwe om noodsaaklikhede te koop, te oefen of 'n mediese fasiliteit te besoek nie. Slegs twee mense op 'n keer mag saam buite verkeer.
Burgers ouer as 70 en burgers ouer as 60 met chroniese siektes moet in hulle huise bly.
Openbare gebiede sluit vanaf Maandag.
Die Amerikaanse akteur Tom Hanks en sy vrou, Rita Wilson, is terug in Los Angeles in die VSA nadat hulle Covid-19 in Australië opgedoen het. Die egpaar moes weke lank in selfisolasie in dié land bly voordat hulle huiswaarts kon keer.
"Baie, baie dankie aan almal in Australië wat na ons omgesien het. Hul sorg en leiding het ons terugkeer na die VSA moontlik gemaak," het die 63-jarige akteur op sosiale media geskryf.
Die egpaar sal hulle verder tuis isoleer aangesien die VSA die nuwe episentrum van die virus is met meer as 123 000 gevalle.
Bronne: CNN, The Guardian, Worldometer
Hoeveel van die mense wat Venda se drankwinkels oop gebreek het is gearresteer ? Hoeveel van die wat by die honderde in die strate ingevaar het en corona corona gegil het terwyl hulle vergryp aan drank is gearresteer ? Is dit nie duisend maal erger as fopnuus nie cele?
Maroela, hoekom berig niemand nog oor die Covid-19 verwante sterfte van 'n man in 'n hospitaal in Ladysmith, KZN gisteraand nie?
Dit sal nogal interessant wees om die statistiek van verlede jaar te sien tov mense wat wêreld wyd griep gehad het.
Meer en meer video-snitte en berig-uitknipsels doen die rondte met die bewering dat covid-19 in 'n laboratorium in Wuhan ontwikkel is deur die Sjinese regering, as 'n wapen teen sterk lande soos Amerika en met die uiteindelike doel om die wêreld te beheer. Dit is 'n oop vraag of dit fop-nuus is, want die moontlikheid kan nie bloot uitgesluit word nie.
Die artikels oor hoe dinge nou of vandag lyk beteken niks. Met die minagting en vakansie gees van die mense van hierdie land gaan hier duisende mense doodgaan. Wag nog twee of drie weke en Italie en die VSA gaan lyk soos kinderpartytjies teenoor ons. Kyk maar na die openbare hospitale en klinieke met die behandeling wat jy daar kry. Hier kom n MASSIEWE mense slagting. Logika se dit vir jou. Sterkte aan die mense wat die reels gehoorsaam maar ek is bevrees die massas ander gaan ons oorweldig.